Document ID: 32014R0871

REGOLAMENT TA' IMPLIMENTAZZJONI TAL-KUMMISSJONI (UE) Nru 871/2014
tal-11 ta' Awwissu 2014
għat-twettiq ta' tnaqqis tal-kwoti tas-sajd disponibbli għal ċerti stokkijiet fl-2014 minħabba sajd żejjed fis-snin preċedenti
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1224/2009 tal-20 ta' Novembru 2009 li jistabbilixxi sistema Komunitarja ta' kontroll għall-iżgurar tal-konformità mar-regoli tal-Politika Komuni tas-Sajd, li jemenda r-Regolamenti (KE) Nru 847/96, (KE) Nru 2371/2002, (KE) Nru 811/2004, (KE) Nru 768/2005, (KE) Nru 2115/2005, (KE) Nru 2166/2005, (KE) Nru 388/2006, (KE) Nru 509/2007, (KE) Nru 676/2007, (KE) Nru 1098/2007, (KE) Nru 1300/2008, (KE) Nru 1342/2008 u li jħassar ir-Regolamenti (KEE) Nru 2847/93, (KE) Nru 1627/94 u (KE) Nru 1966/2006 (1), u b'mod partikolari l-Artikoli 105(1), (2) u (3) tiegħu,
Billi:
(1)
Il-kwoti tas-sajd għall-2013 kienu stabbiliti bir-Regolamenti li ġejjin:
-
Ir-Regolament tal-Kunsill (UE) Nru 1262/2012 (2),
-
Ir-Regolament tal-Kunsill (UE) Nru 1088/2012 (3),
-
Ir-Regolament tal-Kunsill (UE) Nru 1261/2012 (4),
-
Ir-Regolament tal-Kunsill (UE) Nru 39/2013 (5), u
-
Ir-Regolament tal-Kunsill (UE) Nru 40/2013 (6).
(2)
Il-kwoti tas-sajd għall-2014 kienu stabbiliti bir-Regolamenti li ġejjin:
-
Ir-Regolament (UE) Nru 1262/2012,
-
Ir-Regolament tal-Kunsill (UE) Nru 1180/2013 (7),
-
Ir-Regolament tal-Kunsill (UE) Nru 24/2014 (8), u
-
Ir-Regolament tal-Kunsill (UE) Nru 43/2014 (9).
(3)
Skont l-Artikolu 105(1) tar-Regolament (KE) Nru 1224/2009, meta l-Kummissjoni tkun stabbiliet li Stat Membru jkun qabeż il-kwoti tas-sajd li kienu allokati lilu, il-Kummissjoni għandha tnaqqas il-kwoti tas-sajd tal-futur ta' dak l-Istat Membru.
(4)
L-Artikolu 105(2) u (3) tar-Regolament (KE) Nru 1224/2009 jipprevedi li tali tnaqqis tal-kwoti tas-sajd għandu jsir fis-sena/snin ta' wara billi jiġu applikati l-fatturi rispettivi ta' multiplikazzjoni mogħtija f'dawk il-paragrafi.
(5)
Ċerti Stati Membri qabżu l-kwoti tas-sajd allokati lilhom għall-2013. Għalhekk hu xieraq li jitwettaq tnaqqis tal-kwoti tas-sajd allokati lilhom fl-2014 u, fejn xieraq, fis-snin ta' wara, għall-istokkijiet mistada żżejjed.
(6)
Billi fl-2013 id-Danimarka qabżet il-kwota tas-sajd tagħha għall-qabdiet totali permissibbli għaċ-ċiċċirell fl-ilmijiet tal-Unjoni fiż-żoni ta' ġestjoni 2 u 4, jeħtieġ li jitwettaq tnaqqis. Fl-2014, f'dawn l-ilmijiet ġew permessi qabdiet minimi għaċ-ċiċċirell sabiex jiġu mmonitorjati l-iżvilupp tal-istokk u l-irkupru tal-popolazzjonijiet lokali. Madankollu, b'dan it-tnaqqis huwa impossibbli li tinżamm is-sistema ta' monitoraġġ suġġerita mill-Kunsill Internazzjonali għall-Esplorazzjoni tal-Baħar (ICES) għall-ġestjoni taċ-ċiċċirell. Għalhekk, it-tnaqqis għall-kwoti mistada żżejjed mid-Danimarka fl-2013 f'dawn iż-żoni għandu jitwettaq miż-żona ta' ġestjoni 3 taċ-ċiċċirell.
(7)
Fl-2012 Spanja qabżet il-kwota tagħha tas-sajd għall-istokk tal-iskampu fiż-żoni IX u X; L-ilmijiet tal-UE ta' CECAF 34.1.1 (NEP/93411). It-tnaqqis ta' 75.45 tunnellata li rriżulta kien applikabbli fl-2013 u, fuq talba ta' Spanja, ġie mifrux tul perjodu ta' tliet snin, sa mill-2013. Il-bqija tat-tnaqqis annwali applikabbli għall-istokk Spanjol NEP/93411 jammonta għal 25 tunnellata fl-2014 u għal 19-il tunnellata fl-2015, mingħajr ħsara għal kwalunkwe adattamenti fil-kwoti.
(8)
Ir-Regolament ta' Implimentazzjoni tal-Kummissjoni (UE) Nru 770/2013 (10) u r-Regolament ta' Implimentazzjoni (EU) Nru 1402/2013 (11) ipprovdew tnaqqis tal-kwoti tas-sajd għal ċerti pajjiżi u speċijiet għall-2013. Madanakollu, għal ċerti Stati Membri t-tnaqqis li kellu jiġi applikat għal ċerti speċijiet kien ikbar mill-kwoti rispettivi disponibbli fl-2013 u għalhekk ma setax jitwettaq bis-sħiħ matul dik is-sena. Sabiex jiġi żgurat li f'tali każijiet jitnaqqas l-ammont kollu għall-istokkijiet rispettivi, għandhom jitqiesu l-kwantitajiet li jkun għad fadal meta jiġi stabbilit it-tnaqqis tal-kwoti għall-2014 u, fejn xieraq, minn kwoti sussegwenti.
(9)
Tnaqqis minn kwoti tas-sajd, kif previst minn dan ir-Regolament, għandu japplika mingħajr ħsara għat-tnaqqis applikabbli għall-kwoti tal-2014 skont ir-Regolament tal-Kummissjoni (UE) Nru 165/2011 (12) u skont ir-Regolament ta' Implimentazzjoni tal-Kummissjoni (UE) Nru 185/2013 (13).
(10)
Minħabba li l-kwoti huma espressi f'tunnellati jew f'biċċiet sħaħ, it-tnaqqis ġie mqarreb 'l isfel għat-tunnellata jew għall-biċċa, u l-kwantitajiet ta' inqas minn tunnellata jew ta' inqas minn biċċa waħda ma ġewx meqjusa,
ADOTTAT DAN IR-REGOLAMENT:
Artikolu 1
1. Il-kwoti tas-sajd iffissati fir-Regolamenti (UE) Nru 1262/2012, (UE) Nru 1180/2013, (UE) Nru 24/2014, u (UE) Nru 43/2014 għall-2014 għandhom jitnaqqsu skont kif stabbilit fl-Anness ta' dan ir-Regolament.
2. Il-paragrafu 1 għandu japplika mingħajr ħsara għat-tnaqqis previst fir-Regolament (UE) Nru 165/2011 u r-Regolament ta' Implimentazzjoni (UE) Nru 185/2013.
Artikolu 2
Dan ir-Regolament għandu jidħol fis-seħħ fis-seba' jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-11 ta' Awwissu 2014.

Labels: 20
6